ORI รุก “เฮลท์แคร์” เต็มสูบ เข้าถือหุ้นใหญ่ “ไทย ลีฟ ไบโอเทคโนโลยี” จ่อแถลงแผน 13 ธ.ค.นี้
ORI ส่งบริษัทลูก “ออริจิ้น เฮลท์แคร์” ลงทุน “ไทย ลีฟ ไบโอเทคโนโลยี” ถือสัดส่วน 25% ขึ้นเป็นผู้ถือหุ้นอันดับ 1 ผลิต-สกัด CBD จากกัญชง เพื่อจำหน่ายในกลุ่มธุรกิจอาหาร-เครื่องดื่ม-ยา-เวชสำอาง และต่อยอดธุรกิจความงาม-ธุรกิจเฮลท์แคร์ในเครือ จ่อแถลงแผนธุรกิจ 13 ธ.ค.นี้
23 พ.ย. 2564

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI ผู้พัฒนาธุรกิจอสังหาริมทรัพย์ครบวงจร เปิดเผยว่า หลังเดินหน้าธุรกิจตามแผน ORIGIN NEXT LEVEL ด้าน Business Expansion ขยายสู่ธุรกิจใหม่ โดยจัดตั้งบริษัท ออริจิ้น เฮลท์แคร์ จำกัด เป็นบริษัทหลักในการดำเนินกลุ่มธุรกิจบริการสุขภาพ (Healthcare) ล่าสุด บริษัทฯ ได้นำออริจิ้น เฮลท์แคร์ เข้าลงทุนในบริษัท ไทย ลีฟ ไบโอเทคโนโลยี จำกัด ผู้ดำเนินธุรกิจด้านการผลิต และสกัด CBD จากกัญชง ที่มีพันธมิตรแข็งแกร่งจากทั้งออสเตรเลีย แคนาดา และสหรัฐอเมริกา โดยภายหลังการจดทะเบียนเพิ่มทุนของไทย ลีฟ บริษัทจะถือหุ้นในสัดส่วน 25% ของหุ้นสามัญทั้งหมด รองรับการขยายตัวของตลาดผลิตภัณฑ์จากสารสกัด CBD จากกัญชงที่มีแนวโน้มเติบโตอย่างต่อเนื่อง
“สารสกัด CBD จากกัญชงถือเป็นเมกะเทรนด์ของโลกที่น่าจับตามอง เนื่องจากมีสรรพคุณทางการแพทย์และสามารถนำมาต่อยอดกับผลิตภัณฑ์ได้หลากหลาย เฉพาะในสหรัฐอเมริกา คาดว่ายอดขายผลิตภัณฑ์ที่เกี่ยวข้องกับสารสกัด CBD จากกัญชงจะมีมูลค่ากว่า 1,200 ล้านเหรียญสหรัฐในปีหน้า มีอัตราการเติบโตเฉลี่ย หรือ CAGR ที่ 27% ในไทยก็เองเริ่มเห็นแนวโน้มการนำมาประยุกต์ใช้กับหลากหลายผลิตภัณฑ์มากขึ้น เราจึงมองหาช่องทางต่อยอดธุรกิจนี้ เพื่อสร้างความแข็งแกร่งให้กับธุรกิจเฮลท์แคร์ของเราในระยะยาว” นายพีระพงศ์ กล่าว
อนึ่ง ไทย ลีฟ ไบโอเทคโนโลยี ดำเนินธุรกิจที่เกี่ยวข้องกับสารสกัด CBD จากกัญชง เช่น น้ำมัน CBD จำหน่ายให้แก่บริษัทยา บริษัทอาหารและเครื่องดื่ม ที่มีความต้องการใช้น้ำมัน CBD เป็นส่วนผสมในผลิตภัณฑ์ การต่อยอดสร้างผลิตภัณฑ์เพื่อสุขภาพของตัวเอง ขณะที่ออริจิ้น พร็อพเพอร์ตี้ จะนำสารสกัด CBD มาประยุกต์ใช้กับธุรกิจกลุ่มเฮลท์แคร์ในหลากหลายด้าน เช่น ใช้เป็นส่วนผสมเครื่องสำอางในธุรกิจความงาม ใช้เพื่อช่วยส่งเสริมการนอนหลับ เมื่อมีการทำ Sleep Test คาดว่าจะเริ่มรับรู้รายได้จากกลุ่มธุรกิจที่เกี่ยวข้องกับ CBD ในปี 2566
ด้านนายยิ่งยศ จารุบุษปายน ประธานเจ้าหน้าที่บริหาร บริษัท ไทย ลีฟ ไบโอเทคโนโลยี จำกัด เปิดเผยว่า ปัจจุบันบริษัทฯ ได้รับอนุญาตให้ดำเนินธุรกิจนำเข้าเมล็ดพันธุ์และเพาะปลูกกัญชง และได้รับอนุมัติแบบก่อสร้างโรงงานสกัด CBD ตามมาตรฐาน GMP Pic/s (Pharmaceutical) จากทางคณะกรรมการอาหารและยา (อย.) แล้ว และได้เริ่มดำเนินการก่อสร้างแล้ว เมื่อกลางเดือนที่ผ่านมา นอกจากนี้ยังได้รับการเข้าร่วมลงทุนจากพันธมิตรหลากหลายกลุ่มทั้งไทยและต่างประเทศ รวมถึงการเข้าลงทุนจากเครือออริจิ้น พร็อพเพอร์ตี้ คาดว่าจะมีการแถลงข่าวทิศทางธุรกิจร่วมกับพันธมิตรทั้งไทยและต่างชาติทั้งหมดในวันที่ 13 ธ.ค.นี้
“เรามีพันธมิตรทั้งด้านการเพาะปลูก การสกัด การวิจัยและพัฒนา การดำเนินงาน ไปจนถึงการสร้างผลิตภัณฑ์ ด้วยเครือข่ายที่รอบด้านทั้งในไทยและระดับสากล จะนำไปสู่โอกาสการเติบโตที่สำคัญ โดยทั้งหมดจะมารวมตัวกันในงานแถลงข่าวของเราในเร็วๆ นี้” นายยิ่งยศ กล่าว 